ACE เลื่อนประชุมผถห.ปี 63 ไม่มีกำหนด ยันโควิด-19 ไม่กระทบผลงาน
ACE เลื่อนประชุมผถห.ปี 63 ไม่มีกำหนด ยันโควิด-19 ไม่กระทบผลงาน
ACE เลื่อนประชุมผถห.ปี 63 ไม่มีกำหนด ยันโควิด-19 ไม่กระทบผลงาน
3 เม.ย. 2563

นายธนะชัย บัณฑิตวรภูมิ ประธานเจ้าหน้าที่บริหาร บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE เปิดเผยว่า บริษัทฯ ได้เห็นควรให้มีการเลื่อนการประชุมสามัญผู้ถือหุ้นประจำปี 2563  จากกำหนดการเดิม วันที่ 24 เมษายน 2563  ออกไปอย่างไม่มีกำหนด รวมทั้งยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นประจำปี 2563  จากเดิมวันที่ 10 มีนาคม 2563  (Record Date) ด้วย จนกว่าสถานการณ์การแพร่ระบาดของไวรัสโคโรนา 2019 (COVID -19) จะกลับเข้าสู่สภาวะปกติ
ทั้งนี้การเลื่อนประชุมสามัญผู้ถือหุ้นฯดังกล่าว ไม่กระทบต่อการดำเนินงานของบริษัทฯ ถ้าหากเข้าสู่สภาวะปกติ คณะกรรมการบริษัทฯ จะกำหนดวันประชุมสามัญผู้ถือหุ้นใหม่ และจะแจ้งให้ผู้ถือหุ้นได้รับทราบต่อไป
“เป็นที่ทราบกันดีว่าสถานการณ์การแพร่ระบาดของโรคติดเชื้อไวรัสโคโรนา 2019 (COVID -19) ปัจจุบันมีจำนวนผู้ติดเชื้อเพิ่มขึ้นอย่างต่อเนื่องและมีแนวโน้มการแพร่ระบาดที่ทวีความรุนแรงมากขึ้นในประเทศไทย แต่ด้วยสภาพการประกอบธุรกิจของบริษัทที่มีลักษณะกระจายตัวในพื้นที่ต่างๆ ตามที่ตั้งของโรงไฟฟ้าทั่วทุกภูมิภาคโดยไม่ได้กระจุกตัวอยู่ในย่านชุมชนซึ่งเป็นพื้นที่เสี่ยงต่อการแพร่ระบาดของโรคในพื้นที่ใดพื้นที่หนึ่ง
รวมทั้งการที่บริษัทฯ ได้มีแผนบริหารความเสี่ยงและป้องกันความเสี่ยงรวมทั้งมาตรการต่างๆ เพื่อรองรับหากเหตุการณ์การแพร่ระบาดของ COVID -19 ทวีความรุนแรงมากขึ้น โดยเป็นการเตรียมการมาแต่เนิ่นๆ ตั้งแต่ที่เริ่มพบผู้ป่วย COVID -19 รายแรกๆ ในประเทศไทย ดังนั้น บริษัทฯ จึงเชื่อมั่นว่าเหตุการณ์การแพร่ระบาดของ COVID -19 นั้นแทบจะไม่มีผลกระทบต่อการดำเนินธุรกิจและผลประกอบการของบริษัทฯ แต่อย่างใดเลย”นายธนะชัย กล่าว